Na temelju članka 13. Statuta Fonda za zaštitu okoliša Hercegovačko neretvanske županije/ kantona (“Narodne novine HNŽ”, broj: 9/12), a u svezi s člankom 10. Pravilnika o postupku objavljivanja natječaja i odlučivanja o odabiru korisnika sredstava Fonda za zaštitu okoliša Hercegovačko – neretvanske županije/kantona broj: UO-03-6/13 od 3.7.2013. godine, Privremeni Upravni odbor Fonda za zaštitu okoliša Hercegovačko – neretvanske županije/kantona na prijedlog vršitelja dužnosti direktora, na svojoj 1. konstituirajućoj sjednici održanoj dana 12.5.2017. godine, nakon provedenog Javnog natječaja za korištenje sredstava Fonda za zaštitu okoliša Hercegovačko – neretvanske županije/kantona iz područja zaštite, očuvanja i poboljšanja kvaliteta zraka i zaštite ozonskog omotača, energetske učinkovitosti i korištenja obnovljivih izvora energijeza 2016.godinu („Narodne novine HNŽ“, broj: 8/16 dana 8.9.2016. godine, dnevni listovi „Oslobođenje“ i Večernji list“ dana 26.7.2016. godine i web stranica Fonda) donosi

**O D L U K U**

**o odabiru korisnika sredstava Fonda za zaštitu okoliša Hercegovačko – neretvanske županije/kantona na temelju provedenog Javnog natječaja za korištenje sredstava Fonda radi sufinanciranja projekata iz područja zaštite, očuvanja i poboljšanja kvaliteta zraka i zaštite ozonskog omotača, energetske učinkovitosti i korištenja obnovljivih izvora energije**

**I.**

Pravo na korištenje sredstava Fonda za zaštitu okoliša Hercegovačko – neretvanske županije/kantona na temelju provedenog Javnog natječaja za dodjelu sredstava za realizaciju iz područja zaštite, očuvanja i poboljšanja kvaliteta zraka i zaštite ozonskog omotača, energetske učinkovitosti i korištenja obnovljivih izvora energije, ostvaruje sljedećih 8 korisnika, u ukupnom iznosu od 103.299,60 KM.

Javni natječaj LOT 1 - Korištenje sredstava Fonda za zaštitu okoliša za sufinanciranje projekata obnovljivih izvora energije za:

* suproizvodnju toplinske, rashladne i električne energije (trigeneracija) te toplinske i električne energije (kogeneracija) i
* proizvodnju električne energije, toplinske/rashladne energije i čvrstih biogoriva.
1. **Solarna elektrana „ENERGO SOLAR“ vl. Nikola Marić Jablanica** za projekt: „Proizvodnja električne energije u solarnoj elektrani Energo solar“ s iznosom od 10.929,60 KM
2. **Solarna fotonaponska elektrana „SFE Interquality“ Prozor-Rama** za projekt: „Izgradnja solarne fotonaponske elektrane i postavljanje solarnih kolektora, sistema za proizvodnju električne energije iz obnovljivih izvora, iz energije sunca“ s iznosom od 14.000,00 KM.
3. **FSE „Bljesak“ VL. Ivanka Sabljić, Čitluk** za projekt: „Izgradnja solarne fotonaponske elektrane i postavljanje solarnih kolektora, sistema za proizvodnju električne energije iz obnovljivih izvora, iz energije sunca“ s iznosom od 14.000,00 KM.
4. **„Vita- Vi“ proizvodnja hrane, trgovinu i usluge d.o.o. Gabela Polje - Čapljina,** za projekt: „Proizvodnja električne energije u solarnoj elektrani Vita Vi“ s iznosom od 12.570,00 KM.
5. **TRGOVAČKO, UGOSTITELJSKO PODUZEĆE EXPORT-IMPORT „Čule promet“ društvo s ograničenom odgovornošću Mostar,** za projekt: „MIKRO FOTONAPONSKA ELEKTRANA „ASPA“ 23 Kw, s iznosom od 14.000,00 KM.
6. **Univerzitet „Džemal Bijedić“ u Mostaru,** za projekt: „Klimatizacija zgrade mašinskog fakulteta“ s iznosom od 9.800,00 KM.
7. **ING EKO društvo ograničene odgovornosti Prozor-Rama** za projekt: „Nabava i ugradnja sustava klima uređaja“,s iznosom od 14.000 KM.

Javni natječaj LOT 3 - Korištenje sredstava Fonda za zaštitu okoliša za sufinanciranje provođenja energetskih pregleda sustava javne rasvjete u vlasništvu jedinica lokalne samouprave

1. **Grad Mostar ,** za projekt: provođenje energijskog pregleda sustava javne rasvjete u gradu Mostaru, s iznosom od 14.000,00 KM.

**II.**

Sredstva iz točke 1. i 2. ove Odluke osigurat će se s pozicije 614 000 „Tekući transferi i drugi tekući rashodi“ i sa pozicije 615 000 „Kapitalni transferi“.

**III.**

Na temelju ove Odluke zadužuje se v.d.direktora Fonda na sklapanje ugovora s odabranim korisnicima, u kojima će se utvrditi iznos odobrenih sredstava, uvjeti i način korištenja dodijeljenih sredstava, vremenski rok za realizaciju projekta, način plaćanja i kontrole namjenskog korištenja dodijeljenih sredstava, te ostala međusobna prava i obveze korisnika sredstava Fonda.

**IV.**

Ugovori će se sklapati u skladu s odredbama Pravilnika o postupku objavljivanja natječaja i o odlučivanju o odabiru korisnika sredstava Fonda broj: UO-03-6/13 od 3.7.2013.godine, Pravilnika o mjerilima za ocjenjivanje zahtjeva za dodjelu sredstava Fonda odnosno programa, projekata i sličnih aktivnosti broj: UO-03-5/13 od 3.7.2013. godine i Pravilnika o uvjetima i načinu dodjele zajmova ili pozajmica i drugih sredstava Fonda broj: UO-03-4/13 od 3.7.2013. godine.

**V.**

Odluka stupa na snagu danom donošenja.

**VI.**

Protiv ove Odluke može se podnijeti prigovor Povjerenstvu Fonda u roku od tri (3) dana od dana prijema pisane obavijesti.

O b r a z l o ž e nj e

Fond za zaštitu okoliša Hercegovačko – neretvanske županije/kantona je, na temelju članka 25. stavak 1., članka 30. Zakona o Fondu za zaštitu okoliša Hercegovačko – neretvanske županije/kantona (“Narodne novine HNŽ”, broj: 6/12), članka 7., članka 34. stavak 1. i članka 36. Statuta Fonda za zaštitu okoliša Hercegovačko – neretvanske županije/kantona (“Narodne novine HNŽ”, broj: 9/12), Programa rada i Financijskog plana Fonda za zaštitu okoliša HNŽ za 2016. godinu, članka 5. Pravilnika o postupku objavljivanja natječaja i o odlučivanju o odabiru korisnika sredstava Fonda broj: UO-03-6/13 od 3.7.2013. godine (broj:UO-08-5/13), raspisao Javni natječaj za korištenje sredstava Fonda radi sufinanciranja projekata iz područja zaštite, očuvanja i poboljšanja kvaliteta zraka i zaštite ozonskog omotača, energetske učinkovitosti i korištenja obnovljivih izvora energijeza 2016. godinu (dana 8.9.2016. godine „Narodne novine HNŽ“, broj: 8/16, dnevnim listovima „Oslobođenje“ i „Večernji list“ dana 26.7.2016. godine i na web stranici Fonda).

Na objavljeni Javni natječaj blagovremeno je dostavljeno 11 prijava. Nakon isteka roka za dostavljanje prijava, utvrđeno je da su bile 4 neblagovremene prijave.

Radi ocjene dostavljenih prijava formirano je Povjerenstvo za evaluaciju prijava po provedenom Javnom natječaju, koja je bilo nadležno za analizu i ocjenu prijava u smislu ispunjenosti formalno - pravnih uvjeta zahtijevanih navedenim Javnim natječajem i za stručnu ocjenu i prijedlog odabira prijava po provedenom Javnom natječaju za korištenje sredstava Fonda za zaštitu okoliša HNŽ za realizaciju programa, projekata i sličnih aktivnosti iz područja zaštite okoliša za 2016. godini.

U tijeku provođenja postupka, a nakon utvrđivanja prijava koje zadovoljavaju propisane uvjete Javnog natječaja, primijenjeni su kriteriji bodovanja, u skladu s Pravilnikom o mjerilima za ocjenjivanje zahtjeva za dodjelu sredstava Fonda, odnosno programa, projekata i sličnih aktivnosti broj: UO-03-5/13 od 3.7.2013. godine.

Povjerenstvo je nakon stručne analize svih pristiglih prijava utvrdilo rang listu prednosti, te dostavilo prijedlog vršitelju dužnosti direktora Fonda. Nakon ocjene Povjerenstva, vršitelj dužnosti direktora Fonda je dao prijedlog Privremenom Upravnom odboru radi odlučivanja o pristiglim prijavama u skladu s odredbama Pravilnika o postupku objavljivanja natječaja i o odlučivanju o odabiru korisnika sredstava Fonda broj: UO-03-6/13 od 3.7.2013. godine.

Imajući u vidu ocjenu prijava od strane Povjerenstva za stručnu ocjenu, odlučeno je kao u izreci ove Odluke.

BOSNA I HERCEGOVINA

Federacija Bosne i Hercegovine

Hercegovačko – neretvanska županija/kanton

**Fond za zaštitu okoliša Hercegovačko – neretvanske županije/kantona**

**PRIVREMENI UPRAVNI ODBOR**

 **PREDSJEDNIK**

 Alisa Hajdarović